《陪余杭张无垢先生饮》
宋代·洪迈

先生结屋在人境，门巷萧萧作冰冷。
纷纷入眼不入意，坐客千言不相领。
叩关闻我倒屣迎，重解旧榻尘埃生。
向来妙处久不吐，一挽天汉昆仑倾。
共说别来经世事，我言所向比儿戏。
胸中磈礧不用浇，便有清愁说无地。
士林师范六一翁，先生合在伯仲中。
愿言终赐指归处，为君敬作曾南丰。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。